
Mezőzombor-Berzse lelőhely legújabb kutatási eredményeinek bemutatása és helye a bronzkori településszerkezetben

2000-ben dr. Kalicz Nándor és dr. Koós Judit a mezőzombori községi temetőben folytatott leletmentő ásatásokat, melyet 2001 őszén Csengeri Piroska és Patay Róbert folytatott. A feltárás során, a lelőhelyen több régészeti korszak és kultúra emlékanyaga került napvilágra, közel 400 m2 területen. Munkámat e kutatási eredményekre építve terjesztettem ki, a köztemetőtől K-re fekvő, a magaspartot követő, és a Szerencs-Nyíregyháza vasútvonal által lezárt Berzse dűlőnevet viselő területre. A lelőhely kutatását roncsolásmentes módszerekkel, elsősorban felszíni leletgyűjtés alapján végeztem. Munkámban ennek eredményeit kívánom ismertetni és beilleszteni a lelőhelyet az ismert bronzkori településszerkezeti képbe.



